O copie fidelă a primului avion cu reacţie din lume, Coandă 1910, care a făcut senzaţie acum un secol la Salonul de la Paris, a fost prezentată la Craiova şi a rulat câţiva metri pe pista Aeroclubului Român. Aeronava a fost realizată după planurile marelui inventator român Henri Coandă de o echipă formată din câţiva foşti aviatori şi a costat 100.000 de euro.

Replica avionului Coandă 1910 a rulat câţiva zeci de metri pe pista Aeroclubului Român din Craiova, în aplauzele publicului. Cei mai încântaţi au fost copiii.

Aeronava Coandă 1910 a fost realizată după planurile inginerului român şi a fost vedeta Salonului Aeronautic de la Paris din octombrie - noiembrie 1910. Avea fuselaj din lemn, cântărea 520 de kilograme şi o lungime de 12,5 metri. Din păcate, aparatul s-a prăbuşit chiar la zborul de testare şi a luat foc.

La copia lui, constructorii au lucrat timp de trei ani. Spre deosebire de original, avionul prezentat la Craiova este construit din metal şi are un motor adaptat, împrumutat de la o altă aeronavă de luptă scoasă din uz. Banii pentru construcţie au fost obţinuţi din sponsorizări, iar autorii proiectului au în plan încă o replică, de data aceasta după avionul creat de Traian Vuia.

Copia aeronavei Coandă 1910 ar urma să fie expusă la Aeroportul Internaţional Craiova.









Coandă 1910, originalul. Sursă fotografii: commons.wikimedia.org













Mai multe fotografii de la Salonul Aeronautic de la Paris din 1910